江南遇天寶樂叟
作者：白居易
朝代：唐

paragraphs: 白頭病叟泣且言，祿山未亂入棃園。
能彈琵琶和法曲，多在華清隨至尊。
是時天下太平久，年年十月坐朝元。
千官起居環珮合，萬國會同車馬奔。
金鈿照耀石甕寺，蘭麝熏煮溫湯源。
貴妃宛轉侍君側，體弱不勝珠翠繁。
冬雪飄颻錦袍暖，春風蕩漾霓裳飜。
歡娛未足燕寇至，弓勁馬肥胡語喧。
豳土人遷避夷狄，鼎湖龍去哭軒轅。
從此漂淪落南土，萬人死盡一身存。
秋風江上浪無限，暮雨舟中酒一尊。
涸魚久失風波勢，枯草曾霑雨露恩。
我自秦來君莫問，驪山渭水如荒村。
新豐樹老籠明月，長生殿闇鎖春雲。
紅葉紛紛蓋欹瓦，綠苔重重封壞垣。
唯有中官作宮使，每年寒食一開門。